LV Eiropas Savienības Oficiālais Vēstnesis C 330/3

REGLAMENTS

(2010. gada 22. oktobris)

Sociālās nodrošināšanas sistēmu koordinācijas padomdevējas komitejas

2010/C 330/03

SOCIĀLĀS NODROŠINĀŠANAS SISTĒMU KOORDINĀCIJAS PADOMDEVĒJA KOMITEJA, KAS TIKA IZVEIDOTA AR 75. PANTA 1. PUNKTU EIROPAS PARLAMENTA UN PADOMES REGULĀ (EK) Nr. 883/2004 PAR SOCIĀLĀS NODROŠINĀŠANAS SISTĒMU KOORDINĒŠANU,

ņemot vērā Regulas (EK) Nr. 883/2004 75. pantu,

lai Padomdevēja komiteja varētu pildīt uzdevumus, kas tai noteikti 75. panta 2. punktā Eiropas Parlamenta un Padomes 2004. gada 29. aprīļa Regulā (EK) Nr. 883/2004 par sociālās nodrošināšanas sistēmu koordinēšanu (1) un 89. panta 2. punktā Eiropas Parlamenta un Padomes 2009. gada 16. septembra Regulā (EK) Nr. 987/2009, ar ko nosaka īstenošanas kārtību Regulai (EK) Nr. 883/2004 par sociālās nodrošināšanas sistēmu koordinēšanu (2),

Rīkojoties saskaņā ar Regulas (EK) Nr. 883/2004 75. panta 1. punktā trešajā apakšpunktā izklāstītajiem nosacījumiem,

AR TĀS LOCEKĻU ABSOLŪTO BALSU VAIRĀKUMU IR PIEŅĒMUSI ŠĀDU PADOMDEVĒJAS KOMITEJAS REGLAMENTU.

1. pants

Sanāksmju biežums, sasaukšana un darba kārtības projekts

1. Padomdevēja komiteja sapulcējas vismaz reizi gadā.

2. Priekšsēdētājs/a ne vēlāk kā četras nedēļas iepriekš katram loceklim un locekļa aizstājējam paziņo sanāksmes datumu. Priekšsēdētājs/a vienlaicīgi viņiem nosūta darba kārtības projektu, kurā iekļauti izskatīšanai paredzētie jautājumi. Priekšsēdētājs/a pēc iespējas padara viņiem pieejamus darba dokumentus.

3. Neatliekamības gadījumā priekšsēdētājs/a var saīsināt 2. punktā minēto četru nedēļu laikposmu, taču tas nekādā gadījumā nedrīkst būt īsāks par divām nedēļām.

4. Ja vismaz trešdaļa Padomdevējas komitejas locekļu iesniedz rakstisku iesniegumu ar konkrētiem ierosinājumiem par darba kārtību, par Padomdevējas komitejas sasaukšanu, priekšsēdētājs/a reaģē uz šādu lūgumu trīs nedēļu laikā atbilstoši 2. punktam.

5. Darba kārtības projektā tiek paredzēti Padomdevējas komitejas kompetencē esoši jautājumi,

a) kurus ierosinājis/usi priekšsēdētājs/a vai

b) par kuru viens vai vairāki locekļi ne vēlāk kā nedēļu pirms Padomdevējas komitejas sasaukšanas datuma iesniedz priekšsēdētājam/ai lūgumu iekļaut tos darba kārtības projektā kopā ar attiecīgajiem dokumentiem.

2. pants

Sanāksmju norises vieta

Parasti Padomdevējas komitejas un ar 9. pantu izveidoto darba grupu sanāksmes notiek Eiropas Komisijas mītnē.

3. pants

Darba kārtība

1. Sanāksmes sākumā Padomdevēja komiteja apstiprina darba kārtību, kurā iekļauti 1. panta 5. punktā minētajā darba kārtības projektā ietvertie jautājumi un citi Padomdevējas komitejas kompetencē esoši jautājumi, ko ierosinājis/usi priekšsēdētājs/a vai viens vai vairāki Padomdevējas komitejas locekļi saskaņā ar 2. punktu.

2. Visos viena vai vairāku Padomdevējas komitejas locekļa lūgumos iekļaut kādu jautājumu darba kārtībā vai to svītrot no tās min iemeslus un rakstiski nosūta priekšsēdētājam/ai, kad iespējams, bet vismaz desmit dienas pirms sanāksmes. Priekšsēdētājs/a nekavējoties paziņo par to pārējiem Padomdevējas komitejas locekļiem un locekļu aizstājējiem.

3. Sanāksmes laikā jebkurš komitejas loceklis var ierosināt iekļaut kādu jautājumu nākamās sanāksmes darba kārtībā. Minētās nākamās sanāksmes sākumā Padomdevēja komiteja pieņem lēmumu, vai iekļaut darba kārtībā ierosināto jautājumu.

4. pants

Sanāksmju apmeklējums

Līdztekus priekšsēdētājam/ai un locekļiem, kas iecelti saskaņā ar Regulas (EK) Nr. 883/2004 75. panta 1. punktu, Padomdevējas komitejas sanāksmes var apmeklēt šādas personas:

a) locekļu aizstājēji, kas norīkoti saskaņā ar Regulas (EK) Nr. 883/2004 75. panta 1. punkta otro apakšpunktu;

b) priekšsēdētāja/as nozīmēti Eiropas Komisijas dienestu locekļi;

c) citi eksperti sociālā nodrošinājuma koordinācijas jomā, ko priekšsēdētājs/a uzaicinājis/usi sniegt Padomdevējai komitejai padomu, tostarp Eiropas sociālo partneru organizāciju koordinatori.

5. pants

Sanāksmju norise

1. Ņemot vērā 7. pantu, kvorumu veido locekļu vai tos likumīgi pārstāvošo aizstājēju vairākums.

2. Padomdevējas komitejas sanāksmes nav atklātas. Neatkarīgi no 15. panta Līgumā par Eiropas Savienības darbību un noteikumiem saskaņā ar minēto pantu, Padomdevējas komitejas sanāksmju norise un dokumenti ir konfidenciāli.

6. pants

Nepieciešamais vairākums, atzinumu un priekšlikumu pieņemšana un rakstiskā procedūra

1. Neatkarīgi no 11. panta un šī panta 3. punkta trešās daļas, Padomdevēja komiteja pieņem lēmumus ar derīgi nodoto balsu absolūto vairākumu. Tukšas balsošanas zīmes un atturēšanos uzskata par derīgu balsojumu. Priekšsēdētājs/a nebalso.

2. Regulas (EK) Nr. 883/2004 75. panta 2. punkta b) apakšpunktā minētie atzinumi un priekšlikumi pēc noklusēšanas principa tiek virzīti izskatīšanai Padomdevējā komitejā.

Norāda to pamatojumu.

Visos komitejas sniegtajos atzinumos vai priekšlikumos norāda balsošanas rezultātus. Ja mazākums to lūdz, atzinumam vai priekšlikumam pievieno rakstisku paziņojumu par mazākuma viedokli.

Atzinumus un priekšlikumus nosūta Eiropas Komisijai, Administratīvajai komisijai sociālās nodrošināšanas sistēmu koordinācijai un Padomdevējas komitejas locekļiem un aizstājējiem.

3. Padomdevēja komiteja var pieņemt atzinumu vai priekšlikumu un citus lēmumus ar rakstisko procedūru, ja par šādu rakstisku procedūru panākta vienošanās iepriekšējā Padomdevējas komitejas sanāksmē.

Šajā nolūkā priekšsēdētājs/a nosūta pieņemšanai paredzēto tekstu Padomdevējas komitejas locekļiem. Jāparedz vismaz desmit darbdienu termiņš, kurā locekļiem ir iespēja paziņot, ka tie noraida ierosināto tekstu vai atturas no balsošanas. Ja minētajā termiņā atbilde netiek saņemta, uzskata, ka balsojums ir apstiprinošs.

Beidzoties noteiktajam termiņam, priekšsēdētājs/a informē komitejas locekļus par balsošanas rezultātiem. Atzinumu vai priekšlikumu, kas pieņemts ar Padomdevējas komitejas locekļu absolūto balsu vairākumu, uzskata par pieņemtu tā termiņa, kurā locekļiem bija jāsniedz atbilde, pēdējā dienā.

7. pants

Locekļa aizvietošana ar citu personu nevis locekļa aizstājēju

1. Visi locekļi, kuri nevar ierasties sanāksmē un kuri nevar nokārtot, ka tos aizvietoto viņu aizstājēji, var nozīmēt jebkuru citu locekli vai locekļa aizstājēju savā kategorijā balsot viņa vietā. Locekļiem, kas tā dara, pirms sapulces par to ir rakstiski jāinformē priekšsēdētājs/a.

2. Locekļiem un aizstājējiem nevar būt vairāk kā viens pilnvarojums balsot.

3. Balsot, izmantojot pilnvarojumu, var tikai tajā sanāksmē, kurai tas ir dots.

8. pants

Sanāksmju protokoli

1. Katrā sanāksmē raksta protokolu.

2. Šajā protokolā iekļauj:

a) klātesošo sarakstu,

b) sanāksmes gaitas atreferējumu.

3. Padomdevēja komiteja apstiprina protokolu.

4. Protokolu iesniedz Padomdevējai komisijai apstiprināšanai tikai tad, ja protokola projekts locekļiem un aizstājējiem nosūtīts vismaz piecpadsmit dienas pirms plānotā sanāksmes datuma. Ja šis dokuments nav bijis nosūtīts laicīgi, tā apstiprināšanu atliek līdz nākamajai Padomdevējas komitejas sanāksmei.

5. Protokola projekta grozījumu priekšlikumus iesniedz rakstiski ne vēlāk kā tās sanāksmes atklāšanā, kurā to paredzēts apstiprināt.

9. pants

Darba grupas

1. Komiteja var izveidot darba grupas īpašiem uzdevumiem. Šādas darba grupas var atlaist pēc vajadzības.

2. Darba grupas locekļus nozīmē Padomdevēja komiteja.

Atlasot arodbiedrību un darba devēju organizāciju pārstāvjus, Padomdevēja komiteja cenšas panākt dažādu ieinteresēto nozaru objektīvu pārstāvību darba grupās.

3. Darba grupu darbu vada Padomdevējas komitejas priekšsēdētājs/a vai viņa/as nozīmēta persona.

4. Darba grupas priekšsēdētājs/a var pēc savas iniciatīvas vai pēc kāda darba grupas locekļa lūguma uzaicināt tās sanāksmēs piedalīties ekspertus.

5. Darba grupas darbam vajadzīgie dokumenti ir pieejami visiem Padomdevējas komitejas locekļiem un locekļu aizstājējiem.

10. pants

Sekretariāts

1. Sekretariāts priekšsēdētāja/as uzraudzībā organizē Padomdevējas komitejas un darba grupu darbu un palīdz sagatavot atzinumu un priekšlikumu projektus.

2. Padomdevējai komitejai, darba grupām un sekretariātam paredzēto korespondenci adresē uz šajā nolūkā izveidoto e-pasta adresi (empl-ss-advisory-committee@ec.europa.eu) Nodarbinātības, sociālo lietu un iespēju vienlīdzības ģenerāldirektorāta Sociālās nodrošināšanas sistēmu koordinācijas padomdevējas komisijas sekretariātā.

11. pants

Stāšanās spēkā un pārskatīšana

1. Šis reglaments stājas spēkā dienā, kad tas pieņemts ar Padomdevējas komitejas locekļu absolūtu balsu vairākumu.

Reglamentu publicē Eiropas Savienības Oficiālajā Vēstnesī.

2. Padomdevēja komiteja pieņem lēmumus pārskatīt reglamentu ar tās locekļu absolūtu balsu vairākumu.

Briselē, 2010. gada 22. oktobrī Padomdevējas komitejas priekšsēdētājs Jackie MORIN

(1) OV L 200, 7.6.2004., 1. lpp.

(2) OV L 284, 30.10.2009., 1. lpp.